РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/15-13

29. јануар 2013. године

Б е о г р а д

З А П И С Н И К

6. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ НАРОДНЕ СКУПШТИНЕ РЕПУБЛИКЕ СРБИЈЕ, ОДРЖАНЕ 22. ЈАНУАРА 2013. ГОДИНЕ

Седница је почела у 12,10 часова.

Седницом је председавао Дејан Раденковић, председник Одбора.

Седници су присуствовали чланови Одбора: Зоран Бојанић, Слободан Јеремић, Владимир Маринковић, Милован Марковић, Мујо Муковић и Жељко Сушец.

Седници су присуствовали заменици одсутних чланова Одбора: Славољуб Влајковић, заменик Стефане Миладиновић, Рајко Стевановић, заменик Бранислава Јовановића и Срђан Миковић, заменик члана Одбора.

Седници нису присуствовали чланови Одбора: Горица Гајић, Радмила Геров, Владимир Јовановић, Милан Ковачевић, Милан Лапчевић, Милан Миросављевић и Срђан Спасојевић, нити њихови заменици.

 Седници су присуствовали из Министарства саобраћаја: Мирјана Трифуновић и Милорад Илић,помоћници министра и Вељко Ковачевић, саветник.

 На предлог председника Одбора, једногласно усвојен је следећи:

**Д Н Е В Н И Р Е Д**

1.Разматрање Предлогa закона о потврђивању Конвенције о ограничењу одговорности за поморска потраживања и Протокола из 1996. године о изменама и допунама Конвенције о ограничењу одговорности за поморска потраживања, који је поднела Влада (број: 011-4598/12 од 31. децембра. 2012. године);

2.Разматрање Предлога закона о потврђивању Споразума између Владе Републике Србије и Кабинета министара Украјине о друмском превозу путника и ствари, који је поднела Влада (број: 344-4119/12 од 7. децембра 2012. године);

 3.Разматрање Предлога закона о потврђивању Споразума између Владе Републике Србије и Владе Републике Летоније о међународном друмском саобраћају, који је поднела Влада (број: 344-4120/12 од 7. децембра 2012. године), и

4.Разматрање Предлога закона о потврђивању Споразума о сарадњи у области ваздушног саобраћаја између Владе Републике Србије и Владе Црне Горе, који је поднела Влада (број: 343-4371/12 од 21. децембра 2012. године).

Пре преласка на рад по утврђеном дневном реду једногласно је усвојен, без примедаба, записник са 4. седнице Одбора одржане 12. децембра 2012. године.

Прва тачка дневног реда - **Разматрање Предлогa закона о потврђивању Конвенције о ограничењу одговорности за поморска потраживања и Протокола из 1996. године о изменама и допунама Конвенције о ограничењу одговорности за поморска потраживања, који је поднела Влада**

У уводном излагању Мирјана Трифуновић, помоћник министра за саобраћај, указала je да је Конвенција усвојена 1976. године, да је ступила на снагу 1986. године, а да је измењена Протоколом из 1996. године. Конвенцијом су утврђене високе границе одговорности бродовласника, али у мерама којима се омогућава да се износи одговорности осигурају по прихватљивој премији осигурања, а успостављен је и сигуран критеријум за губитак права на ограничења одговорности. Истовремено потврђивањем Конвенције испуњава се једна од обавеза усклађивања домаћег законодавства са законодавством Европске уније, тако да постајемо конкурентни.

Одбор је, у складу са чл. 155. став 2. Пословника Народне скупштине, одлучио једногласно, да предложи Народној скупштини да прихвати Предлог закона о потврђивању Конвенције о ограничењу одговорности за поморска потраживања и Протокола из 1996. године о изменама и допунама Конвенције о ограничењу одговорности за поморска потраживања.

 За известиоца Одбора на седници Народне скупштине одређен је Дејан Раденковић, председник Одбора.

Друга тачка дневног реда - **Разматрање Предлога закона о потврђивању Споразума између Владе Републике Србије и Кабинета министара Украјине о друмском превозу путника и ствари, који је поднела Влада**

У уводном излагању Милорад Илић, помоћник министра за саобраћај, указао је на циљ Владе Републике Србије да обнови међународне споразуме, јер је већина њих из 1962. и 1966. године из времена ФНРЈ и СФРЈ. Овај споразум има континуитет споразума са СФРЈ, а кад је реч о Украјини има континуитет споразума са СССР ом и углавном регулише теретни саобраћај.

 Одбор је, у складу са чл. 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Кабинета министара Украјине о друмском превозу путника и ствари.

 За известиоца Одбора на седници Народне скупштине одређен је Дејан Раденковић, председник Одбора.

Трећа тачка дневног реда - **Разматрање Предлога закона о потврђивању Споразума између Владе Републике Србије и Владе Републике Летоније о међународном друмском саобраћају, који је поднела Влада**

У уводном излагању Милорад Илић, помоћник министра за саобраћај истакао је да је ово први споразум са Летонијом о међународном друмском саобраћају, а да се као и у предходној тачки ради о међународном споразуму, који је у ранијем периоду постојао са СССР ом.

 Одбор је, у складу са чл. 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Летоније о међународном друмском саобраћају.

 За известиоца Одбора на седници Народне скупштине одређен је Дејан Раденковић, председник Одбора.

Четврта тачка дневног реда - **Разматрање Предлога закона о потврђивању Споразума о сарадњи у области ваздушног саобраћаја између Владе Републике Србије и Владе Црне Горе, који је поднела Влада**

 Имајући у виду могућност да овај предлог закона буде повучен из процедуре као и да није било одговарајућег представника предлагача по овом закону, председник Одбора је изјашњавање о овој тачки дневног реда оставио за наредну седницу.

На седници је вођен тонски запис.

Седница је закључена у 12,25 часова.

 СЕКРЕТАР ПРЕДСЕДНИК ОДБОРА

 Биљана Илић Дејан Раденковић